Yɛasi Ↄpɛnimma bosome a yɛtaa frɛ no bronya bosome no mu. Saa bosome yi de anigyedeɛ pi na ɛberɛ amansan, ɛsiane sɛ Akristofoɔ de kae wɔn afedida kɛseɛ a ɛyɛ Agyenkwa no awoɔ no. ℇnkyɛre biara, apontoɔ, anigyeɛ, osebɔ, ahurusie, “yɛmpie yɛmpie” ne anigyedeɛ nyinaa rebɛba. Sɛ yɛto yɛn ani hwɛ yɛn ho hyia a wɔn a wɔnni afahyɛ yi ho nimdeɛ na wɔnnim deɛ ɛkyerɛ mpo na wɔbɔ ho aho kɛse.
Aka bɛyɛ nnawɔtwe mmienu na nna akɛseɛ yi aduru, ne saa nti nnipa ahyɛ aseɛ reboaboa wɔn ho. Sɛ wo fa baabiara wɔ ɔman yi mu a, deɛ obiara reka ne sɛ ɔman no mu ayɛ den, abrabɔ ayɛ twann, nanso ɔkwan biara a nnipa bɛfa so anya sika bronya berɛ yi de agye wɔn ani, atotɔ ntadeɛ ahyɛ, atɔ bi ahyɛ wɔn mma, atɔ adeɛ akye deɛ, obiara nnim.
Mmabunu de ɔhyɛ a ɛfiri nnamfosɛm mu, abɛɛfosɛm, ne deɛ ɛyɛ wɔn ani so fɛ bɛbɔ bra biara, apɛ kwan biara so anya sika, anaa anya deɛ wɔpɛ.
Sɛ yeahwɛ no yie a, ɛyɛ a na adwumayɛfoɔ pii nya atenka sɛ Ↄpɛpɔn bosome no a yɛtaa frɛ no bronya akyi bosome no yɛ bosome a ɛnkɔ ntɛm na ɛkyɛre yie ansa na aba awieeɛ. ℇbinom hunu no sɛ saa bosome pɔtee no boro nna aduoson mpo. Nnanso yɛn nyinaa bɛdi adanseɛ sɛ, bosome biara nni hɔ a ɛboro nna aduasa baako.
Deɛ ɛkɔba ne sɛ, ɛfiri Ↄpɛnimma 24 de rekɔ Ↄpɛpɔn 1 mu no, sikayie bebree kɔ so. Nneɛma a yɛnyɛɛ ho nhyehyɛeɛ pii bɛbɔ yɛn nhyehyɛeɛ mu, adekyɛ kɔ so ɛsiane sɛ nnipa hunu no sɛ saa berɛ no nko ara na ɛsɛ sɛ yɛkyɛ adeɛ, anigyeɛ ne apiepie pii nso di ahim. Weinom nyinaa didi wura adwumayɛfoɔ akatua ne wɔn sikasɛm mu. Enti sɛ yɛsi Ↄpɛpɔn no mu a na wɔn ho repre wɔn sɛ ɛbɛwu ntɛm ama wɔasane agye akatua foforɔ ɛsiane sɛ wɔadi deɛ ɛwɔ hɔ no awie. Yɛnhyɛ no nso nso sɛ, ahokyerɛ ma nnipa ho yerayera no na ɛma nnipa ho pere no wɔ nneɛma binom ho.
Afei momma yɛnhwɛ deɛ ɛdidi soɔ yinom, na aboa yɛn ama yɛahwɛ yɛn sikayie yie wɔ bosome yi ne deɛ ɛdi yɛn anim yi mu, na sɛ ahokyerɛ bɛba mpo a, amma ammoro yɛn ahoɔden so.
Deɛ ɛdi kan, momma yɛnnya nhyehyɛeɛ mma yɛn sikasɛm dwumadie wɔ nna a ɛdi yɛn anim yi mu titire; momma yɛmfa twerɛdua ne krataa nto sika biara a yɛbɛyie ho, na yɛmmɔ mmɔden sɛ yɛbɛbu yɛn ani agu biribiara a ɛnni yɛn nhyehyɛeɛ no mu a ɛbɛba abɛbɔ mu so. Nneɛma bi wɔ hɔ a, ɛmma wo nhyehyɛeɛ mu, nanso ɛho hia. Sɛ yɛhwɛ saa nneɛma no a, ɛmmoro so biara saa, enti ɛno deɛ, yɛbɛtumi adane yɛn ani ahwɛ. Nnipa binom wɔ hɔ a wɔnni nhyehyɛeɛ biara ma wɔn sikasɛm dwumadie, ne saa nti wɔn ho kyere wɔn wɔ biribiara a wɔyɛ mu. ℇbinom nso wɔ hɔ a wɔwɔ bi deɛ, nanso fanyinam sɛ wɔni bie. Momma yɛntwe yɛn adwene nsi wei so, na sɛ yɛwɔ bi nso a, yɛmmɔ mmɔden sɛ yɛbɛdi soɔ.
Deɛ ɛdi hɔ, momma yɛntwe yɛn ho mfiri anigyeɛ mmorosoɔ ho; Anigyeɛ yɛ adeɛ a ɛsɛ sɛ yɛde ka yɛn a abrabɔ ho, ɛsiane sɛ yɛwɔ nsɛnkaeɛ bi sɛ “Awerɛhoɔ kum sunsum, adwennwene nso hyɛ ɔkra so.” Deɛ ɔbrɛ nso na ɔdie deɛ, nanso sɛ yɛsi saa nna yi mu a yɛyɛ ma no boro so. Obi wɔ hɔ a n’agorɔ pɛ nhwɛ. Ↄsesa nnamfoɔ de wɔn pie ma wɔkɔgye wɔn ani totɔ nneɛma ma no boro so ma no yɛ ne ka, na sɛ ɔkɔduru fie a wakɔsu; ɔyɛ deɛ ɛbɛsɔ nnipa ani. Momma yɛnnye yɛn ani, nanso momma yɛmma no mmoro so.
Wei kɔ ma mmabunu no, sɛ wohunu na ɛyɛ wo fɛ na sɛ wonni ɛho sika a, bu no anikyie. Mommma yɛmmfa nnamfosɛm ne afɛfɛdeɛ nsi yɛn ani so pii mmɔ bra a ɛnsɛ mfata, ɛfiri sɛ yɛn daakye yɛfɛ sene mprempren yi. Momma yɛmpere mpɛ daakye papa ne deɛ ɛfiri yɛn ankasa yɛn brɛ mu, na yɛn ani agye afebɔɔ. Berɛ bi rebɛba a, sɛ yɛtumi bɔ yɛn bra yie a, yɛbɛtɔ deɛ yɛpɛ biara wɔ berɛ biara mu na ɛnyɛ bronya berɛ nko.
ℇnyɛ mmabunu nko, mmasiriwa ne abaatan nso ka ho. Sɛ wonni a, nhyɛ wo ho. Mmasiriwa no bi yɛ sene mmabunu no mpo. Abaatan no bi hyɛ wɔn ho ara sɛ wɔbɛnya bronya ntadeɛ ama wɔn mma ɛsiane sɛ obi ba ahyɛ anaa bɛhyɛ atadeɛ mono nti. Wɔhyɛ wɔn ho ara sɛ wɔbɛnoa nnuane akɛseɛ ne nnuane a wɔn sika nso mpo. ℇbinom tumi bɔ bosea de di saa dwuma yi a mehunu no sɛ ɛyɛ aniwuo. Sɛ yɛanhwɛ yie a yɛbɛsoa guasohantan berɛ biara. ℇnyɛ bronya berɛ nko ara na yɛdidi anaa yɛhyɛ atadeɛ anaa yɛyɛ nneɛma binom, enti sɛ wonnya no pii a, kakra a da biara wodi anaa wohyɛ no, yɛ no saa ara.
Deɛ ɛtwa toɔ yɛ adekyɛ. Momma yɛnhyɛ no nso sɛ ɛnyɛ bronya berɛ nko ara a wɔayɛ no sɛ yɛnkyɛ adeɛ. Sɛ wode serɛ bɛhyɛ obi afonom a, yɛ no berɛ biara, na ɛnyɛ saa da yi nko. Obi pɛ sɛ yɛhunu no sɛ ɔyɛ ara boro so, ɛno nti kyɛ nneɛma akɛseɛ ma nnipa wɔnhia saa nneɛma no mpo. Yɛnhyɛ no nso sɛ, deɛ yɛyɛ ma nnipa da biara no so nsunsuansoɔ tena hɔ daa sene deɛ yɛyɛ no da koro pɛ.
Menim sɛ woamfa wei anni dwuma wɔ afe yi mu deɛ, nanso mfeɛ a ɛdi yɛn anim mu no, wobɛtumi asɔ ahwɛ; sɛ wopɛ sɛ wokyɛ adeɛ afe no awieeɛ a, hyɛ aseɛ to saa nnipa a wopɛ sɛ wokyɛ wɔn adeɛ no ho susu bosome biara nkakra nkakra. Afe no bɛso no na wanya deɛ wode bɛyɛ adɔeɛ ama no aboro so.
Momma yɛnhwɛ nhunu sɛ, bronya berɛ nnyɛ wiase awieeɛ, enti mommma yɛnnhyɛ yɛn ho wɔ nneɛma binom ho mmma yɛn ho nkyere yɛn. Mmom, sɛ woyɛ Okristoni a, ma asɛm a Kristo awoɔ no de to dwa no nna adi wɔ w’abrabɔ mu nsene biribiara. Wonyɛ Okristoni nso a, toto wo nneɛma yie na wo ho ankyere wo wɔ nna yi mu.
